b'\n_START_ARTICLE_\nPiemare\n_START_SECTION_\nNosaukums\n_START_PARAGRAPH_\nZemes nosaukums sen\xc4\x81kajos lat\xc4\xab\xc5\x86u un lejasv\xc4\x81cu valod\xc4\x81s rakst\xc4\xabtajos tekstos bija Bihavelanc vai Bihavelant. Tas var\xc4\x93tu b\xc5\xabt c\xc4\x93lies no lejasv\xc4\x81cu valodas v\xc4\x81rdkopas Beim Haaffe entlang, kas noz\xc4\xabm\xc4\x93: "j\xc5\xabras piekraste".\n_START_SECTION_\nGalvaspils\xc4\x93ta\n_START_PARAGRAPH_\nPiemares p\xc4\x81rvaldes centrs visticam\xc4\x81k atrad\xc4\x81s Ezertuves (Esestua, rietumbaltu: ezers \xe2\x80\x94 azeran, tuvu \xe2\x80\x94 tauvas) pilskaln\xc4\x81 tagad\xc4\x93j\xc4\x81s Grobi\xc5\x86as teritorij\xc4\x81, kas Rimberta hronik\xc4\x81 min\xc4\x93ts jau kop\xc5\xa1 9. gadsimta k\xc4\x81 "Ezerpils" (v\xc4\x81cu: Seeburg). Otrs p\xc4\x81rvaldes centrs atradies Durbes pilskaln\xc4\x81, t\xc4\x81d\xc4\x93\xc4\xbc galveno pilskalnu v\xc4\x81rd\xc4\x81 visa Piemare reiz\xc4\x93m saukta par "Ezerpils, proti Durbes zemi" (terra Esestua, scilicet Durpis), k\xc4\x81 tas redzams 1230. gada l\xc4\xabgum\xc4\x81, ko ar p\xc4\x81vesta leg\xc4\x81tu nosl\xc4\x93dza karalis Lamekins un "Kursas pag\xc4\x81ni no Esestua, proti Durpis, un Saggara zem\xc4\x93m un kiligund\xc4\x81m, utt." (\xe2\x80\x9c... et pagani de Curonia, de terris Esestua, scilicet Durpis, et Saggara, et kiligundis, etc.").'